3. melléklet az előterjesztéshez

Budapest Főváros Közgyűlésének
a szociális rászorultságtól függő pénzbeli és természetben nyújtott szociális ellátásokról, a személyes gondoskodást nyújtó szociális alapszolgáltatásokról, azok igénybevételéről, valamint a fizetendő térítési díjakról szóló 103/2013. (XII. 30.) Főv. Kgy. rendelet, valamint a Fővárosi Önkormányzat Szervezeti és Működési Szabályzatról szóló 53/2014. (XII. 12.) Főv. Kgy. rendelet módosítását tartalmazó 
…../2015. (……. .……) önkormányzati rendeletéhez

1. A rendeletalkotás szükségességéről
A Fővárosi Önkormányzat feladatrendszere 2013-ban a főváros közigazgatási területével összefüggő egyes törvények módosításáról szóló 2013. évi CXXVIII. törvény, valamint a főváros közigazgatási területével összefüggő egyes kormányrendeletek módosításáról szóló 255/2013. (VII.5.) Korm. rendelet hatálybalépését követően jelentősen átalakult, kiegészült. A Fővárosi Önkormányzat ugyanis 2013. július 20-án közvetlenül igazgatott területként megkapta a Margitszigetet és így olyan feladatok ellátására is köteles lett, amelyeket eddig a fővárosban a kerületek láttak el.
A szociális jellegű feladatok teljesítése érdekében a Fővárosi Közgyűlés megalkotta a szociális rászorultságtól függő pénzbeli és természetben nyújtott szociális ellátásokról, a személyes gondoskodást nyújtó szociális alapszolgáltatásokról, azok igénybevételéről, valamint a térítési díjakról szóló 103/2013. (XII. 30.) Főv. Kgy. rendeletét (továbbiakban: Rendelet). 
2014. végén a Rendelet jogi alapjait meghatározó, a szociális igazgatásról és szociális ellátásokról szóló 1993. évi III. törvény (továbbiakban: Szt.) előírásaiban jelentős módosításokat vezetett át egyrészt a Magyarország 2015. évi központi költségvetésének megalapozásáról szóló 2014. évi XCIX. törvény, másrészt a 2014. évi CI. törvény.
Jelentősen megváltoztak a különböző juttatásokat, ellátásokat nyújtó és megállapító szervek, módosultak az ellátások feltételei, jogcímei, amelyek mind megkövetelik, hogy a Fővárosi Közgyűlés módosítsa és a hatályos törvényi szabályozáshoz igazítsa Rendeletét.

2. Társadalmi hatás
A Rendelet és a mostani módosítás hatálya is csak a Margitszigeten bejelentett lakosokra terjedhet ki, mivel a főváros más területén élő lakosokra az adott kerület előírásai érvényesek.
A Margitszigeten jelenleg senki sem lakik életvitelszerűen, a Margitszigeten bejelentett lakóhelye sincs jelenleg senkinek, és az 1994. évi XLIII. törvény 6. §-a szerint a Margitszigeten lévő ingatlan címe lakóhelyként már nem is jelenhető be. 
Az Szt. 10. § (1) bekezdésében, 92. § (1) és (2) bekezdésében, 132. § g) pontjában, 134/E.       §-ában azonban a Fővárosi Önkormányzat is rendeletalkotási felhatalmazást kapott, amelynek még ilyen körülmények mellett, tehát lakosság hiányában is eleget kell tennie. Ennek hiányában a Fővárosi Önkormányzat mulasztásban megnyilvánuló törvénysértést követne el.

3. Gazdasági, költségvetési hatás
A Fővárosi Önkormányzat a 2014. évi költségvetésében 500 eFt-ot különített el a Rendeletben meghatározott önkormányzati segélyek kifizetésére, továbbá biztosította a Budapest IV. kerület Baross u. 100. alatti Idősek Otthona, valamint a Budapesti Módszertani Szociális Központ és Intézményei részére — szintén a Rendeletben meghatározott — ellátási feladataik pénzügyi fedezetét.
Mivel ellátandó lakosság hiányában a korábbi szociális feladatok nem jelentkezhetnek, a 2015. évi költségvetésben sem kell már a finanszírozási alapokat biztosítani, ezért 2015-ben ilyen jellegű kiadásokkal nem kell számolni. 
4. Környezeti és egészségügyi hatások
A módosításból következő, a fővárosi lakosságot érintő környezeti és egészségügyi hatással nem kell számolni.   
5. Adminisztratív hatások 
A módosításból következő,a fővárosi lakosságot érintő adminisztratív terhekkel, hatásokkal nem kell számolni. 
6. 	A rendelet alkalmazásához szükséges személyi, szervezeti, tárgyi és pénzügyi feltételek
A módosítás alkalmazásához szükséges személyi, szervezeti, tárgyi és pénzügyi feltételek a Főpolgármesteri Hivatalban rendelkezésre állnak.

